送曾無玷寺丞守池陽
作者：樓鑰
朝代：宋

paragraphs: 我朝衣冠盛，名家數三曾。
南豐暨贛川，後起參溫陵。
邇來螺川族，駸駸著簪纓。
春風鴈塔中，參差見姓名。
君才素穎出，健筆隨縱橫。
江右兩壯縣，談笑政已成。
河陽桃李花，武城絃歌聲。
入朝八九載，去擁池陽旌。
年家有舊好，一見意氣傾。
更因劉御史，爲君寫先銘。
去年叨省郎，君亦轉爲丞。
中都但交謁，名紙空毛生。
惟因候賓廡，接膝傾交情。
分陰尤可惜，翻恐倒屣迎。
阿連幸爲寮，庶幾多合并。
寧知成勇退，拂袖尋歸程。
秋浦素簡靜，不足煩公行。
要當試盤錯，才刃新發硎。
似聞有劇部，或已薦長卿。
君其少停驂，有詔來皇扃。